CELEX: 62008TN0556
Language: lv
Date: 2008-12-17 00:00:00
Title: Lieta T-556/08: Prasība, kas celta 2008. gada 17. decembrī — Slovenská pošta /Komisija

7.3.2009   
            
            
               LV
            
            
               Eiropas Savienības Oficiālais Vēstnesis
            
            
               C 55/35
            
         Prasība, kas celta 2008. gada 17. decembrī — Slovenská pošta/Komisija
   (Lieta T-556/08)
   (2009/C 55/64)
   Tiesvedības valoda — angļu
   Lietas dalībnieki
   
      Prasītāja: Slovenská pošta a.s., Banská Bystrica (Slovākijas Republika) (pārstāvji — O. Brouwer, C. Schillemans, M. Knapen, advokāti)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt apstrīdēto lēmumu;
            
         
               —
            
            
               piespriest Komisijai atlīdzināt tiesāšanās izdevumus.
            
         Pamati un galvenie argumenti
   Ar šo prasības pieteikumu prasītāja saskaņā ar EKL 230. pantu lūdz atcelt Komisijas 2008. gada 7. oktobra Lēmumu C(2008) 5912 galīgā redakcija (Lieta COMP/39.562 — Slovākijas Pasta likums), ar kuru Komisija konstatēja, ka Slovākijas pasta tiesiskais regulējums par hibrīdpasta pakalpojumiem ir pretrunā EKL 86. panta 1. punktam, aplūkojot to kopsakarā ar EKL 82. pantu, jo tas hibrīdpasta sūtījumu piegādi rezervē prasītājai.
   Prasītāja savu prasījumu pamatojumam norāda četrus tiesību pamatus.
   Pirmkārt, tā norāda, ka, pienācīgi neizmeklējot visus faktus un iesaistītās intereses, jo, kā uzskata prasītāja, apstrīdētais lēmums ir balstīts uz virkni pieņēmumu, Komisija ir pārkāpusi Kopienas labas pārvaldības principu. Prasītāja turklāt norāda, ka Komisija ir pārkāpusi pienākumu norādīt pienācīgu pamatojumu, kā noteikts EKL 253. pantā.
   Otrkārt, prasītāja apgalvo, ka Komisija ir pārkāpusi prasītājas tiesības tikt pienācīgi uzklausītai.
   Treškārt, tā uzskata, ka Komisija ir pieļāvusi acīmredzamas kļūdas faktos un tiesību piemērošanā, izvērtējot un interpretējot faktiskās un tiesību kļūdas ekskluzīvu tiesību piešķiršanas pasta nozarē tiesiskumu, kā rezultātā tā kļūdaini piemēroja EKL 86. un 82. pantu.
   Ceturtkārt, prasītāja norāda, ka, pieņemot fundamentāli atšķirīgu un nebijušu pieeju attiecībā uz konkrētā tirgus noteikšanu, Komisija ir pārkāpusi tiesiskās noteiktības principu un tiesiskās paļāvības principu.